ไฮซีชั่น หุ้นนอนแบงก์
ช่วงไตรมาส 2 และไตรมาส 3 ของทุกปีหุ้นกลุ่มนอนแบงก์ จะถูกจับตาเป็นพิเศษ !!
12 มิ.ย. 2562

สำนักข่าวรัชดา
ช่วงไตรมาส 2 และไตรมาส 3 ของทุกปีหุ้นกลุ่มนอนแบงก์ จะถูกจับตาเป็นพิเศษ !!
นำโดยบริษัท เมืองไทย แคปปิตอล จำกัด (มหาชน) หรือ MTC, บริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD, บริษัท บัตรกรุงไทย จำกัด (มหาชน) หรือ KTC, บริษัท ฐิติกร จำกัด (มหาชน) หรือ TK และ บริษัท อะมานะฮ์ ลิสซิ่ง จำกัด (มหาชน) หรือ AMANAH
เพราะเข้าสู่ฤดูจับจ่ายใช้สอย เช่น เปิดเทอม ฤดูการเพาะปลูก
ทำให้มีความต้องการสินเชื่อบุคคล และสินเชื่อทะเบียนรถเพิ่มมากขึ้น
ช่วงนี้จึงถือเป็นไฮซีซันของหุ้นกลุ่มนอนแบงก์ !!
ซ้ำร้ายเศรษฐกิจปีนี้ส่อแววชะลอตัว กำลังซื้อหดหาย หนุนให้ความต้องการสินเชื่อยิ่งเพิ่มขึ้นไปอีก
จึงถูกเก็งกันว่า งบไตรมาส 2 และไตรมาส 3 จะต้องออกมาเริ่ดหรู !!
ก็หวังว่าคงไม่ทำให้นักลงทุนผิดหวังนะ…
เพราะหากดูการออกตัวสตาร์ทของปีนี้ ทุกเจ้าทำผลงานได้ค่อนข้างดี
เรียกว่าเริ่มต้นดีมีชัยไปกว่าครึ่ง…
เริ่มจาก MTC ไตรมาส 1/62 ฟาดกำไรสุทธิไป 1,005 ล้านบาท เพิ่มขึ้น 171 ล้านบาท หรือ 20.50% จากช่วงเดียวกันปีก่อนมีกำไรสุทธิ 834 ล้านบาท
โดย “ชูชาติ เพ็ชรอำไพ” ประธานกรรมการบริหาร MTC มั่นใจว่า ผลการดำเนินงานในไตรมาส 2/62 จะเติบโตต่อเนื่อง โดยรายได้และกำไรปี 2562 จะทำนิวไฮรอบใหม่
ส่วน SAWAD ก็ไม่น้อยหน้า มีกำไรสุทธิไป 871.89 ล้านบาท เพิ่มขึ้น 232.06 ล้านบาท หรือ 36.27% จากช่วงเดียวกันปีก่อนมีกำไรสุทธิ 639.83 ล้านบาท
การันตีโดย “ธิดา แก้วบุตตา” ผู้บริหารหญิงแกร่ง SAWAD ที่ตั้งเป้ารายได้ปี 62 เติบโตตามพอร์ตสินเชื่อที่คาดว่าจะขยายตัว 20-30% 
ฟาก KTC มีกำไรสุทธิ 1,589 ล้านบาท เพิ่มขึ้น 380 ล้านบาท หรือ 31% จากช่วงเดียวกันปีก่อนมีกำไรสุทธิ 1,209 ล้านบาท
ไฮไลท์ของ  KTC อยู่ตรงที่ไตรมาส 3 ปีนี้ จะเริ่มลุยธุรกิจใหม่ พิโกไฟแนนซ์ และนาโนไฟแนนซ์ ซึ่งคาดว่าจะบันทึกรายได้เข้ามาทันที ช่วยหนุนให้รายได้และกำไรปี 62 เติบโตอย่างมีนัยสำคัญ
ด้าน TK มีกำไรสุทธิ 112.84 ล้านบาท เพิ่มขึ้น 1.04 ล้านบาท จากช่วงเดียวกันปีก่อนมีกำไรสุทธิ 111.80 ล้านบาท
AMANAH ก็ทำผลงานได้ดี มีกำไรสุทธิ 49.07 ล้านบาท เพิ่มขึ้น 3.71 ล้านบาท หรือ 8.18% จากช่วงเดียวกันปีก่อนมีกำไรสุทธิ 45.35 ล้านบาท
จะว่าไปแล้วหุ้นกลุ่มนอนแบงก์ส่วนใหญ่มีพื้นฐานที่แข็งแกร่ง ธุรกิจมีแนวโน้มเติบโตต่อเนื่อง…
แต่…จะเลือกเล่นแคปปิตอลเกน หรือถือยาวเพื่อรับปันผล
อันนี้ต้องดูรายตัว…
ก็เลือกตัวที่ชอบล่ะกัน…
…อิ อิ อิ…